Davlat xizmatlari agentligi noqonuniy daraxt kesuvchilar haqidagi xabar yuzasidan raddiya berdi

Bugun, 26-iyun kuni Toshkent shahar hokimi Jahongir Ortiqxo‘jayev 25-iyundan 26-iyunga o‘tar kechasidagi kuzatuv davomida Alisher Navoiy shoh ko‘chasidagi “Turkiston” san’at saroyining old tomonida daraxtlar kesilayotganiga guvoh bo‘lgani haqida xabar bergan edik. Ushbu xabar yuzasidan Davlat xizmatlari agentligi raddiya berdi. Quyida raddiya to‘lig‘icha keltiriladi.

Toshkent shahar hokimligining rasmiy Telegram kanalida “Daraxtlarni kesishga kim ruxsat beradi?” nomi ostida ma’lumot joylashtirildi.
Bir necha oydan beri Toshkent shahrida dolzarb bo‘lib kelgan daraxtlarni kesish muammosi qat’iy e’tiborga olinganmikan, deb ma’lumotni o‘qishni boshladik.
E’tiborimizni tortgan jumla quyidagicha: “...Hokim ushbu noqonuniy harakat bo‘yicha izoh so‘raganida, “tabiat kushandalari” diametri 70—80 santimetr bo‘lgan 20 ta daraxtni kesish uchun ‘Yagona oyna’ davlat xizmatlari markazidan 61 ming so‘m evaziga ruxsat olganliklarini ma’lum qilishdi...”
Bugungi kunda ayrim soha xodimlari qonunchilikda nazarda tutilgan normalarga asoslanmagan holda turli xil ma’lumotlar tarqatmoqda.
Qolaversa, hozirda Respublikada “Yagona oyna” deb nomlangan tashkilotni o‘zi mavjud emas!
Davlat xizmatlari agentligi amaldagi qonunchilikka muvofiq yuzaga kelgan vaziyatga aniqlik kiritadi:
Vazirlar Mahkamasining 2018-yil 31-martdagi 255-son qarori bilan tasdiqlangan Davlat o‘rmon fondiga kirmaydigan daraxtlar va butalarni kesishga ruxsatnoma berish bo‘yicha davlat xizmatlari ko‘rsatishning ma’muriy reglamentiga asosan ruxsatnoma berish jarayonini amalga oshirishda hududiy ekologiya organlari o‘z xulosalarini tumanlar (shaharlar) hokimliklariga yuborishi hamda tumanlar (shaharlar) hokimliklari hududiy ekologiya organlarining xulosalariga asosan ruxsatnomalar berishi lozim.
Ushbu ma’muriy reglamentga asosan davlat o‘rmon fondiga kirmaydigan daraxtlar va butalarni ruxsatnoma olmasdan kesish taqiqlanadi.
Haqiqiy holat quyidagicha:
Toshkent shahar hokimligi Obodonlashtirish boshqarmasiga qarashli Irrigatsiya xo‘jaligini va ko‘kalamzorlashtirish obyektlarini ta’mirlash ixtisoslashtirilgan boshqarmasi tomonidan 2019-yil 29-mayda Yunusobod tumani Davlat xizmatlari markazi orqali berilgan 9761057-sonli arizaga asosan Toshkent shahar ekologiya boshqarmasi tomonidan 2019-yil 4-iyunda davlat o‘rmon fondiga kirmaydigan daraxtlar va butalarni kesish yuzasidan 884-sonli xulosa berilgan.
Biroq, Irrigatsiya xo‘jaligini va ko‘kalamzorlashtirish obyektlarini ta’mirlash ixtisoslashtirilgan boshqarmasi tomonidan Yunusobod tuman hokimligining davlat o‘rmon fondiga kirmaydigan daraxtlar va butalarni kesishga ruxsatnomasi olinmagan.
Toshkent shahar hokimligi Telegram-kanalida aytib o‘tilgan va qoidabuzarlar taqdim etgan qog‘oz parchasi, aslida daraxt kesishga ruxsatnoma emas, balki DXMga ariza topshirilganligi to‘g‘risidagi ma’lumot edi.
Ushbu davlat xizmatini ko‘rsatishda vakolatli organlar tuman (shahar) hokimliklari va hududiy ekologiya organlari hisoblanadi.
Qolaversa, ushbu davlat xizmatini ko‘rsatish uchun undirilgan eng kam oylik ish haqining 30 foizi miqdoridagi yig‘imning (o‘sha “61 000 so‘m”) asosiy qismi tuman (shahar) hokimliklari va hududiy ekologiya organlari hisob raqamlariga undirilgan.
Xulosa o‘rnida, matbuot xizmatlaridan turli xil ma’lumotlarni omma e’tiboriga yetkazishdan oldin to‘liq tahlil qilishni va masalani to‘liq ochib berishni so‘ragan bo‘lar edik.